OBČINA KANAL OB SOČI

Občinski svet

Številka: 9000-0006/2015

Datum: 2. 7. 2015

**ZAPISNIK**

**5. redne seje Občinskega sveta Občine Kanal ob Soči, ki je bila v četrtek, 2. julija 2015 ob 16. uri, v sejni sobi občine, Trg svobode 23, Kanal**

**Prisotni člani občinskega sveta:**

Bruno Colavini, Radivoj Černe, France Pirih, Bruno Koncut, Simeon Kodelja, Miha Čargo, Jože Valentinčič (Lig), Mira Bandelj, Vladimir Kolmančič, Risto Djurić, Jože Valentinčič (Deskle), Marko Bucik, Andraž Gregorčič, Hasib Brdar in Andreja Melink

**Opravičeno odsotni člani občinskega sveta:** Tina Gerbec in Klelija Dolenc

**Ostali prisotni:**

Andrej Maffi, župan, Nives Prijatelj, direktorica občinske uprave, Ivan Humar, podpredsednik Odbora za gospodarstvo, prostorsko planiranje in varstvo okolja, Blaž Malenšek, predstavnik TerraGIS-a, Ester Košiček, direktorica Goriških lekarn Nova Gorica

**Novinarji:** Karin Zorn

**Sejo je sklical, zanjo predlagal dnevni red župan Andrej Maffi, vodil pa podžupan Marko Bucik.**

Prisotnih je bilo 12 svetnikov občinskega sveta. Predsedujoči je ugotovil, da je občinski svet sklepčen.

**Potrditev zapisnikov 4. redne in 2. izredne seje občinskega sveta.**

Predsedujoči je odprl razpravo, v kateri je razpravljala Mira Bandelj.

**Mira Bandelj** je imela pripombo na zapisnik 2. izredne seje občinskega sveta in sicer želi, da se na peti strani pri njenem vprašanju doda odgovor župana, ki ga je sicer na seji podal, pa ga v zapisniku ni.

Zapisniku 2. izredne seje občinskega sveta se doda odgovor župana.

Za zapisnik 4. redne seje je glasovalo 15 svetnikov. S 13 glasovi ZA so sprejeli naslednji

**SKLEP**

Potrdi se zapisnik 4. redne seje Občinskega sveta Občine Kanal ob Soči.

Za zapisnik 2. izredne seje je glasovalo 14 svetnikov. Z 12 glasovi ZA so sprejeli naslednji

**SKLEP**

Potrdi se zapisnik 2. izredne seje Občinskega sveta Občine Kanal ob Soči s pripombo.

**Župan je predlagal naslednji dnevni red:**

1. Vprašanja, predlogi, pobude svetnikov in odgovori župana in občinske uprave.
2. Razprava o predlogu Odloka o programu opremljanja in merilih za odmero komunalnega prispevka za območje Občine Kanal ob Soči – predlog 1. branje.

Poročevalec župan, TerraGIS d.o.o. – Igor Martinšek (gradivo v prilogi)

1. Razprava o predlogu Pravilnika o dodeljevanju proračunskih sredstev za pospeševanje razvoja gospodarstva v Občini Kanal ob Soči.

Poročevalec župan (gradivo v prilogi)

1. Razprava o predlogu Odloka o krajevnih skupnostih v Občini Kanal ob Soči – predlog 1. branje.

Poročevalec župan (gradivo v prilogi)

1. Razprava o podaji soglasja k Statutu javnega zavoda Goriške lekarne-predlog.

Poročevalec župan, dir. Goriške lekarne (gradivo v prilogi)

1. Sklepanje o Odloku o ustanovitvi javnega zavoda Goriška lekarna Nova Gorica

( uradno prečiščeno besedilo – UPB1).

Poročevalec župan, dir. Goriške lekarne (gradivo v prilogi)

1. Informacija o trasiranju državne kolesarske mreže, predvsem preko Občine Kanal ob Soči.

Poročevalec župan (gradivo v prilogi)

1. Premoženjske zadeve:

8a. Sklep o ukinitvi grajenega javnega dobra lokalnega pomena (parc. št. 344/11 k. o. Kal nad Kanalom)

8b. Sklep o skupni vrednosti pravnih poslov pridobivanja nepremičnega premoženja, ki niso predvideni v Načrtih pridobivanja nepremičnega premoženja za leto 2015.

Podžupan je odprl razpravo, v kateri so sodelovali Risto Djurić, Bruno Koncut, Marko Bucik, Miha Čargo.

**Risto Djurić** je povedal, da je v ponedeljek po e-pošti na občino poslal predlog za razširitev dnevnega reda z dodatno 4. točko - letna plaža v Kanalu. 4. točko dnevnega reda - Odlok o krajevnih skupnostih, pa bi preložili, na eno od naslednjih sej. Predlagal je, da za 5. sejo občinska sveta uprava pripravi kratek odlok, ki bi ga občinski svet sprejel po hitrem postopku in na ta način legaliziral postavitev začasnega objekta na kanalski plaži. Zanimalo ga je, kaj je s tem?

**Župan** je povedal, da je bilo časa za pripravo odloka premalo. Poleg tega so se pozanimali, kaj bi sprejetje tega odloka pomenilo. Ugotovili so, da se s sprejetjem takega odloka ne bi nič spremenilo. Podžupan je bil na ARSO in sedaj potekajo pogovori, kaj bi bilo možno. Sprejetje odloka torej ne pride v poštev, saj je tudi urbanist zapisal, da na območju plaže ni mogoče legalno postaviti gostinskega objekta.

**Risto Djurić** je povedal, da je glede na razpravo na prejšnji seji poslal na občino neke smernice, na kakšen način se da priti legalno do začasnega objekta, ki ga imajo povsod, v vseh občinah. Res je, da je bil rok za pripravo gradiva zelo kratek, vendar z ozirom na to, da je to zadnja seja pred počitnicami in se je turistična sezona že začela, se mu je zdelo prav, da občina sprejme tak odlok po hitrem postopku. Občina mora imeti neko osnovo za gradnjo enostavnih objektov. V tem ne bi bila zajeta samo postavitev začasnih objektov ampak tudi postavitev montažnega mostu, ki je tudi objekt začasnega značaja. Občina sedaj nima osnove za postavitev tovrstnih objektov. Pozanimal se ja na Občini Tolmin, ki je po specifiki zelo podobna Občini Kanal ob Soči. Tako ob reki Soči kot tudi Idrijci so postavljeni začasni objekti. To pomeni, da ima občina to rešeno z odlokom. SENG je mladini prošnjo zavrnil, ker občina nima osnove za postavitev takih objektov. Z odlokom bi se določili pogoji postavitve, odstranitve in poslovanja. Žal mu je, da se tega odloka ni pripravilo. Prepričan je, da je to možno urediti.

**Direktorica občinske uprave** je prebrala dopis občinskega urbanista.

**Župan** je povedal, da občina še vedno rešuje lanskoletni problem z inšpekcijo.

**Bruno Koncut** je povedal, da je na občino poslal predlog g. Grkoviča. Želel bi, da se ga v sklopu 7. točke dnevnega reda prebere.

**Marko Bucik** se je Ristu Djuriću zahvalil za pobudo, za kar se trudijo vsi v Kanalu in vsi na občini. Povedal je, da je bil na ARSU, kjer so bile nakazane neke možnosti, s tem da bo moral zraven pristopiti tudi SENG.

**Simeona Kodeljo** je v zvezi s tem zanimalo, če bi bilo možno tam postaviti objekt v zvezi z reševanje iz vode in bi se na ta način rešilo problem, čeprav plaža ni prijavljena?

**Marko Bucik** je povedal, da kanalska plaža ni vpisana v register kopališč in bo to v prihodnje potrebno urediti.

**Miha Čarga** je zanimalo ali je možno da bi se tja postavilo kamp prikolico, ki bi jo vsak večer peljali stran.

Za predlagani dnevni red je glasovalo 14 svetnikov. S 13 glasovi ZA so sprejeli naslednji

**SKLEP**

Potrdi se predlagani dnevni red.

K 1. točki dnevnega reda.

**Vprašanja, predlogi, pobude svetnikov in odgovori župana in občinske uprave.**

Predsedujoči je odprl razpravo, v kateri so sodelovali Risto Djurić, Jože Valentinčič (Lig), Mira Bandelj, Miha Čargo, Bruno Koncut, Jože Valentinčič (Deskle) in Bruno Colavini.

**Župan** je navzočim najprej prebral pobude, predloge in vprašanja, ki jih je občinska uprava prejela pred sejo občinskega sveta.

**Andreja Melink** je pred sejo poslala naslednje predloge, pobude in vprašanja:

V Ročinju so jo vaščani opozorili na vedno polne kontejnerje pri pokopališču. Tudi sama je že večkrat opazila, da je smeti poleg polnega kontejnerja še za najmanj enega polnega. To je problem še posebej sedaj v poletnih mesecih, ko se smrad širi na okoli. Vaščani pa so jo opozorili tudi na ljudi, ki prihajajo s tolminskega konca, ki v jutranjih urah odhajajo na delo proti Novi Gorici in se spotoma ustavijo še v Ročinju, da odložijo smeti. To bi razložilo vedno polne kontejnerje. Te ljudi naj k odlaganju smeti v teh koncih "prisililo" predvsem pisanje kazni zaradi napačnega ločevanja smeti v Tolminu. Predlagala je, da bi redar v času med šesto in sedmo zjutraj malce opazoval situacijo, saj meni, da ni nihče pripravljen plačevati odvoza drugih smeti.

Na sestanku KS Ročinj so predlagali, da bi imela vsaka krajevna skupnost defibrilator, kar je glede na starost po vaseh že kar nujna stvar.

Na začetku leta je omenila, da se promet skozi Ročinj nikakor ne umirja in zato vaščani prosijo za pomoč. Omenjeno je bilo, da bo občina po sprejetju proračuna v Ročinj namestili tablo. Ker je že nekaj mesecev od takrat, se ljudje sprašujejo kaj je s tem.

**Župan** je glede vprašanja svetnice Andreje Melink glede odpadkov v Ročinju povedal, da se občasni nadzor s strani občinskega redarja že opravlja. Tisti dan, ko se ugotovi, da je prišlo do kršitev je potrebno obvestiti redarsko službo. To bo najbolj koristno. Glede postavitve radarske table v Ročinju je povedal, da je stvar v fazi projektiranja in bo za tabli potrebno postaviti samostojne drogove in zagotoviti napajanje z električno energijo. Glede defibrilatorja pa je povedal, da v proračunu denarja za ta namen ni. Ali ga bo potrebno zagotoviti v proračunu, problem namreč ni samo Ročinj ampak tudi Levpa, Kal nad Kanalom,… ali pa bo potrebno poiskati sponzorje. Ena od možnosti je tudi ta, da se organizira dobrodelno prireditev. Pred tem pa bi bilo potrebno organizirati delavnice, da se ljudi usposobi za uporabo. Treba je torej zagotoviti denar in izobraziti ljudi, da bodo defibrilator znali uporabljati.

**Risto Djurić** je opozoril na to, da je potrebno na spletni strani občine popraviti podatke o članih posameznih komisij, saj so nekateri sklepi še iz prejšnjega mandata. Na koordinaciji je izvedel, da je predsednik statutarne komisije Dejan Valentinčič. V skladu s 26. členom Statuta Občine Kanal ob Soči delovna telesa vodijo svetniki. Meni, da je prav, da se statuta ne krši. Zakon o lokalni samoupravi pravi, da je ta komisija delovno telo občinskega sveta in je to potrebno upoštevati. Predsednik komisije sklicuje seje in pripravlja gradivo, zato se mu zdi prav, da je to eden izmed svetnikov, ki je seznanjen z vsem, kar se dogaja na občinskem svetu. Občinsko upravo je zaprosil, da se mu dostavi pogodbo med občino in podjetjem Salonit Anhovo, da bo z njo seznanjen.

**Jože Valentinčič (Lig)** je povedal, da je Dejan Valentinčič samo začasni predsednik statutarno – pravne komisije. Zavzeli so se za to, da bi v tem delu spremenili statut in bi bil na ta način predsednik lahko tudi zunanji član.

**Mira Bandelj** je opozorila na problem s plakatiranjem. Omarice so zapackane z obojestranskim lepilnim trakom, ki se ga zelo težko odstrani in so stekla tako umazana, da se preprosto ne da videti obvestil v omaricah. Odlok zapoveduje, da morajo biti vsi plakati opremljeni z občinskim žigom. Ker vsi niso je prav, da redar opravlja kontrolo nad tem.

**Miha Čargo** je imel vprašanje, v kateri fazi je sanacija strehe in ureditev večnamenskega objekta nad mladinskim klubom v Desklah, kar so potrdili z amandmajem? Zanimalo ga je ali ima občina načrt prenove "placa" v Desklah, saj nekateri svetniki in krajani Deskel sploh ne vedo, nimajo informacije o tem, kaj se bo tam delalo.

**Župan** je v zvezi s tem povedal, da urbanist proučuje ureditev "placa" in v okviru tega tudi sanacijo in graditev večnamenskega objekta nad mladinskim klubom. Ureditev se pripravlja, trenutno je v fazi idejne ureditve, ki bo predstavljena članom sveta krajevne skupnosti, tako da bo zadeva čim bolj uporabna in usklajena s krajem. Ko bo stvar usklajena, bo predstavljena tudi na občinskem svetu in se bo o njej razpravljalo.

**Bruno Koncut** je vprašal glede odseka kolesarske poti Plave – Vrtače, ki je v zelo slabem stanju. Ta del poti je potreben temeljite sanacije. Drugi problem pa je filtracija, čiščenje vode na koncu Plavi. Zanimalo ga je ali se bo to realiziralo letos ali ne?

**Župan** je v zvezi s tem povedal, da so bila dela razpisana in da je stvar v teku.

**Jože Valentinčič (Deskle)** je vprašal, kaj je z namestitvijo že nabavljene zaščitne ograje na pokopališču na Gorenjem Polju? Cesta iz Rodeža v Gorenje Deskle je v zelo slabem stanju. Treba bo razmisliti ali se bo cesto vsako leto saniralo ali se jo bo asfaltiralo in na ta način prihranilo denar za vsakoletno sanacijo. Prosi, da se pogleda, kakšno je stanje na neasfaltiranem parkirišču v Desklah, ki je sedaj zanemarjeno in nepokošeno. To je potrebno čim prej urediti. Zanimalo ga je, kdo mora to kositi. Tam je bil že redar, vendar odgovora še niso prejeli.

**Župan** je povedal, da je parkirišče last države, upravlja DRSC.

**Direktorica občinske uprave** je prisotne seznanila, da je občinska uprava prejela vprašanja svetnika Bruna Colavinija: v proračunu za leto 2015 je na postavki 4160060- priprava investicijske dokumentacije za vodovode planiranih 135.000 EUR, v NRP- ju je na postavki 0B044-08-0004 vodovod Kal nad Kanalom - Levpa planirana sredstva v višini 30.000 EUR za projektno dokumentacijo. Na spletni strani občine ni zasledil nobenega razpisa za ti dve postavki in ga zanima, kje se je zataknilo? Direktorica občinske uprave je glede tega povedala, da potekajo pogovori in se iščejo ponudbe. Dal je tudi pobudo v zvezi z gradnjo bioloških čistilnih naprav. Posredoval je dopis občana Branka Jeriča.

**Bruno Colavini** je glede prve zadeve - vodovoda povedal, da se je pri zaposlenih pozanima ali je že kaj narejenega. Sedaj je že julij in se ni še nič naredilo. Sredstva v proračunu so in prav je, da se stvar izpelje. Glede bioloških čistilnih naprav je potrebno razmislit kaj s tem.

K .2 točki dnevnega reda.

**Razprava o predlogu Odloka o programu opremljanja in merilih za odmero komunalnega prispevka za območje Občine Kanal ob Soči – predlog 1. branje.**

Poročevalec župan in predstavnik TerraGIS-a d.o.o. Blaž Malenšek. Obrazložitve v imenu Odbora za gospodarstvo, prostorsko planiranje in varstvo okolja je podal podpredsednik odbora Ivan Humar.

Predsedujoči je odprl razpravo, v kateri so sodelovali Andreja Melink, Bruno Koncut in Miha Čargo.

**Andrejo Melink** je zanimalo ali bo v prihodnosti plačilo komunalnega prispevka neobvezno za tiste vasi, kjer živi manj kot 50 ljudi. Ali se to že upošteva ali velja, da je za vse enako?

**Blaž Malenšek** je povedal, da je sedaj za vse enako.

**Bruna Koncuta** je zanimalo, kako je s tem, če npr. fizična oseba, ki je s strani občine dobila vsa soglasja in dovoljenja za graditev in mora sama zgraditi 200 metrov vodovoda. Ali v tem primeru obstaja pogodba med občino in to osebo o prevzemu tistega dela? Problem nastane, če bi na primer na tistem delu še nekdo rad gradil hišo – komu je ta oseba dolžna plačati?

**Blaž Malenšek** je povedal, da je sedaj postopek tak, da se v primeru, ko pride do tega podpiše pogodba o opremljanju. Glavni del te pogodbe je, da posameznik sprejme obvezo, da bo zgradil tisti del javnega vodovoda. Občina ga zaradi tega oprosti plačila komunalnega prispevka in se zaveže, da bo po končanem delu ta del vodovoda prevzela v last in upravljanje. Posameznik pa se zaveže, da bo zadeva narejena po tehničnih standardih. Ne podlagi te pogodbe je izdano gradbeno dovoljenje, tudi če v tistem trenutku še ni možna priključitev, a obstaja pogodba. Če dva gradita skupaj, potem to naredita skupaj. Če pa druga oseba prične z gradnjo kasneje, bo občini plačala komunalni prispevek, saj je ta del vodovoda v trenutku podpisa pogodbe prešel na občino.

**Miha Čargo** je imel vprašanje, kaj je v primeru, ko ima nekdo lasten izvirek vode, je tam prijavljen in je že narejena analiza vode? Zanimalo ga je ali se mora ta oseba, ko je pripeljan priključek za vodo, obvezno priključiti ali ne?

**Blaž Malenšek** je povedal, da če ima nekdo lastno vodo in vodno dovoljenje to ni potrebno. **Direktorica občinske uprave** je v zvezi s tem povedala, da je to odvisno od tega, kar je napisano v vodnem dovoljenju.

Glasovalo je 14 svetnikov. S 13 glasovi ZA so sprejeli naslednji

**SKLEP**

Potrdi se prvo branje Odloka o programu opremljanja in merilih za odmero komunalnega prispevka s predlogi in pripombami.

K 3. točki dnevnega reda.

**Razprava o predlogu Pravilnika o dodeljevanju proračunskih sredstev za pospeševanje razvoja gospodarstva v Občini Kanal ob Soči.**

Poročevalec župan Andrej Maffi. Obrazložitve v imenu Odbora za gospodarstvo, prostorsko planiranje in varstvo okolja je podal podpredsednik odbora Ivan Humar.

Predsedujoči je odprl razpravo, v kateri sta sodelovala Hasib Brdar in Risto Djurić.

**Hasib Brdar** je povedal, da so se v stranki SMC odločili, da se v odlok vnese postavka, da bi se podjetju, ki se znajde v krizi pomagalo na ta način, da bi občina plačala prispevek za pokojninski sklad. Na ta način bi bil denar najbolj racionalno porabljen.

**Risto Djurić** je povedal, da bi on v 8. členu tega odloka kjer je zapisano, da župan s sklepom imenuje komisijo za vodenje postopka dodelitve razvojnih sredstev dodal, da mora biti ta sestavljena iz občinskih svetnikov in delavcev občinske uprave.

Glasovalo je 14 svetnikov. S 13 glasovi ZA so sprejeli naslednji

**SKLEP**

Občinski svet Občine Kanal ob Soči je sprejel predlog Pravilnika o dodeljevanju proračunskih sredstev za pospeševanje razvoja gospodarstva v Občini Kanal ob Soči

K 4. točki dnevnega reda.

**Razprava o predlogu Odloka o krajevnih skupnostih v Občini Kanal ob Soči – predlog 1. branje.**

Poročevalec župan Andrej Maffi.

Predsedujoči je odprl razpravo, v kateri so razpravljali Jože Valentinčič (Deskle), Risto Djurić, Mira Bandelj, Bruno Colavini in Marko Bucik.

**Jože Valentinčič (Deskle)** je povedal, kaj so se dogovorili na sestanku krajevne skupnosti. Dogovorili so se, da bodo tudi v prihodnje obdržali isto članov kot do sedaj, čeprav bodo o tem še razpravljali.

**Risto Djurić** je povedal, da so v drugem členu odloka navedene krajevne skupnosti in naselja. Moti ga, da so za določene krajevne skupnosti navedena vsa naselja, pri drugih pa ne. Zdi se mu prav, da bi morala biti po vseh krajevnih skupnostih navedena vsa naselja. Glede volišč je povedal, da se ne strinja s tistim, kar je bilo zapisano v gradivu za sejo, da bi se določena volišča po krajevnih skupnostih ukinjalo. Že tako se namreč ugotavlja, da je volilna udeležba nizka, boji se, da bo na ta način še nižja (pod 50 %).

**Mira Bandelj** je povedala, da se v nekaterih stvareh strinja s predhodnikom. Meni, da bi moral biti odlok podrobneje dodelan z vsemi zaselki, saj se potem tudi tam, kjer danes ne živi nihče, če se kdo vrne ve, pod kateri volilni okraj sodi. Glede predstavnikov v svet KS Anhovo – Deskle je povedala, da se ji ne zdi prav, da imata zaselka Rodež in Ložice v svetu KS po enega predstavnika, čeprav je v Rodežu veliko manj prebivalcev. Število članov bi bilo smiselno ponderirati glede na število prebivalcev. Glede volilnih enot meni, da so v Desklah, čeprav ima volilna enota več kot 1000 volivcev, dobro opravljali svoje delo. Potrebno pa bo razmišljati tudi v tej smeri, da bodo volišča čim bolj dostopna tudi invalidnim osebam.

**Bruno Colavini** je na občinsko upravo poslal dopis, ki ga je prejel od predsednika KS Kal nad Kanalom in ugotavlja, da ni najbolj popoln in ga bo potrebno dopolniti in popraviti. Tudi on se strinja s tem, da so v odloku navedeni vsi zaselki, tako kot je bilo to že v starem odloku. Strinjajo se z zmanjšanjem števila članov za enega člana. Samo ena volilna enota v Kalu nad Kanalom nikakor ne more biti, saj v tem primeru iz manjših zaselkov nikoli ne bodo imeli svetnika. Zato so navedli pet volilnih enot, ker imajo vse toliko prebivalcev, da je to skladno z zakonom.

**Marko Bucik** se strinja s tem, da se volišč nikakor ne sme odmikati od volivcev in s tem zmanjševati števila volivcev.

Glasovalo je 15 svetnikov. S 15 glasovi ZA so sprejeli naslednji

**SKLEP**

Potrdi se prvo branje Odloka o krajevnih skupnostih v Občini Kanal ob Soči s predlogi in pripombami.

Predsedujoči je povedal, da se bo 5. in 6. točko dnevnega reda preložilo, saj poročevalke k tej točki, direktorice goriških lekarn Ester Košiček še ni bilo. Občinski svet je tako najprej obravnaval 7. točko dnevnega reda.

K 7. točki dnevnega reda.

**Informacija o trasiranju državne kolesarske mreže, predvsem preko Občine Kanal ob Soči.**

Poročevalec župan. Obrazložitve je podala Andreja Nanut.

Predsedujoči je odprl razpravo, v kateri so sodelovali Risto Djurić, Mira Bandelj, Jože Valentinčič (Deskle), Jože Valentinčič (Lig), Miha Čargo, Hasib Brdar, Simeon Kodelja, Marko Bucik in Bruno Koncut.

Ker se je seje udeležila direktorica Goriških lekarn Ester Košiček so svetniki nadaljevali sejo s 5. točko.

K .5. točki dnevnega reda.

**Razprava o podaji soglasja k Statutu javnega zavoda Goriške lekarne-predlog.**

Poročevalec župan Andrej Maffi. Obrazložitve je podala direktorica Goriške lekarne Ester Košiček.

Predsedujoči je odprl razpravo, v kateri sta razpravljala Risto Djurić in Hasib Brdar.

Glasovalo je 15 svetnikov. S 15 glasovi ZA so sprejeli naslednji

**SKLEP**

Občina Kanal ob Soči daje soglasje k statutu javnega zavoda Goriška lekarna Nova Gorica, ki ga je sprejel svet zavoda dne 15. 5. 2015.

K .6. točki dnevnega reda.

**Sklepanje o Odloku o ustanovitvi javnega zavoda Goriška lekarna Nova Gorica ( uradno prečiščeno besedilo – UPB1).**

Poročevalec župan Andrej Maffi. Obrazložitve je podala direktorica Goriške lekarne Ester Košiček.

Predsedujoči je odprl razpravo, v kateri ni bilo razpravljavcev.

Glasovalo je 15 svetnikov. S 15 glasovi ZA so sprejeli naslednji

**SKLEP**

Občinski svet Občine Kanal ob Soči sprejme Odlok o ustanovitvi javnega zavoda Goriška lekarna Nova Gorica (uradno prečiščeno besedilo – UPB1).

K 8. točki dnevnega reda.

**Premoženjske zadeve:**

**8a. Sklep o ukinitvi grajenega javnega dobra lokalnega pomena (parc. št. 344/11 k. o. Kal nad Kanalom)**

**8b. Sklep o skupni vrednosti pravnih poslov pridobivanja nepremičnega premoženja, ki niso predvideni v Načrtih pridobivanja nepremičnega premoženja za leto 2015.**

Predsedujoči je odprl razpravo, v kateri sta sodelovala Risto Djurić in Marko Bucik.

Za sklep 8/a je glasovalo je 14 svetnikov. Z 11 glasovi ZA in 2 PROTI so sprejeli naslednji

**SKLEP**

**o ukinitvi statusa grajenega javnega dobra lokalnega pomena**

1. člen

Status grajenega javnega dobra lokalnega pomena se odvzame nepremičnini s parc. št. 344/11 k.o. 2262 - Kal nad Kanalom (ID znak 2262-344/11-0).

2. člen

Nepremičnini iz 1. člena tega sklepa se odvzame status grajenega javnega dobra lokalnega pomena z ugotovitveno odločbo, ki jo na podlagi tega sklepa po uradni dolžnosti izda občinska uprava.

Pravnomočna odločba o ukinitvi statusa grajenega javnega dobra lokalnega pomena bo posredovana v zemljiškoknjižno izvedbo.

3. člen

Ta sklep začne veljati naslednji dan po objavi v Uradnem listu Republike Slovenije.

Za sklep 8/B je glasovalo je 15 svetnikov. Z 9 glasovi ZA in 6 PROTI so sprejeli naslednji

**SKLEP**

**o skupni vrednosti pravnih poslov ravnanja z nepremičnim premoženjem, ki niso**

**predvideni v Načrtu ravnanja z nepremičnim premoženjem Občine Kanal ob Soči za leto 2015**

1. člen

Skupna vrednost pravnih poslov, ki niso predvideni v Načrtu ravnanja z nepremičnim premoženjem Občine Kanal ob Soči za leto 2015, in jih lahko sklene župan v letu 2015, znaša 20% od skupne vrednosti Načrta ravnanja z nepremičnim premoženjem Občine Kanal ob Soči za leto 2015.

2. člen

Ta sklep začne veljati naslednji dan po objavi v Uradnem listu Republike Slovenije.

Seja je bila zaključena ob 18.15.

Zapisala: Predsedujoči

Valentina Velišček Marko Bucik

Priloge:

* lista prisotnosti
* Zapisnik Odbora za gospodarstvo, prostorsko planiranje in varstvo okolja bo priloga temu zapisniku.

**PREGLED REALIZACIJE SKLEPOV**

Na 5. redni seji dne 2. 7. 2015, so bili sprejeti naslednji sklepi:

Sklep 1:

Potrdi se zapisnik 4. redne seje Občinskega sveta Občine Kanal ob Soči.

* **na seji**

Sklep 2:

Potrdi se zapisnik 2. izredne seje Občinskega sveta Občine Kanal ob Soči s pripombo.

* **na seji**

Sklep 3:

Potrdi se predlagani dnevni red.

* **na seji**

Sklep 4:

Potrdi se prvo branje Odloka o programu opremljanja in merilih za odmero komunalnega prispevka s predlogi in pripombami.

* **na seji**

Sklep 5:

Potrdi se prvo branje Odloka o krajevnih skupnostih v Občini Kanal ob Soči s predlogi in pripombami.

* **na seji**

Sklep 6:

Občina Kanal ob Soči daje soglasje k statutu javnega zavoda Goriška lekarna Nova Gorica, ki ga je sprejel svet zavoda dne 15. 5. 2015.

* **na seji**

Sklep 7:

Občinski svet Občine Kanal ob Soči sprejme Odlok o ustanovitvi javnega zavoda Goriška lekarna Nova Gorica (uradno prečiščeno besedilo – UPB1).

* **na seji**

Sklep 8:

Sklep o ukinitvi statusa grajenega javnega dobra lokalnega pomena.

* **Ta sklep je bil objavljen v Uradnem listu RS št. 51/2015 dne 14. 7. 2015.**

Sklep 9:

Sklep o skupni vrednosti pravnih poslov ravnanja z nepremičnim premoženjem, ki niso predvideni v Načrtu ravnanja z nepremičnim premoženjem Občine Kanal ob Soči za leto 2015.

* **Ta sklep je bil objavljen v Uradnem listu RS št. 51/2015 dne 14. 7. 2015.**